Când încep înscrierile la creșă și la grădiniță 2024. Anunțul făcut de Ministerul Educației
Înscrierea la creşă sau la grădiniţă va începe la finalul lunii mai, potrivit anunțului făcut luni de ministrul Educaţiei, Ligia Deca.
Înscrierile la creșă și la grădiniță vor începe pe 27 mai şi se vor încheia pe 14 iunie. Aceasta este prima etapă, potrivit metodologiei şi calendarului trimise spre publicare în Monitorul Oficial.
"Am anunţat, acum ceva timp, lansarea în consultare publică a metodologiei şi a calendarului de înscrieri în creşe şi grădiniţe. La solicitarea partenerilor sociali, au fost modificate datele propuse în forma iniţială a proiectului. (...) Toate detaliile privind înscrierea vor fi disponibile pe site-ul Ministerului Educaţiei după publicarea în Monitorul Oficial a metodologiei de înscriere şi a calendarului", a scris Ligia Deca pe Facebook.
Între 20 şi 24 mai se va face reînscrierea copiilor care frecventează creşa sau grădiniţa în acest an şcolar.
Prima etapă de înscriere pe baza celor trei opţiuni exprimate de părinţi este cuprinsă între 27 mai şi 14 iunie.
Pe 14 iunie se vor afişa listele copiilor înscrişi şi locurile libere după prima etapă de înscriere, conform Agerpres.
Cea de-a doua etapă de înscriere este cuprinsă între 17 iunie şi 5 iulie, la această din urmă dată fiind anunţate listele copiilor înscrişi şi locurile rămase libere.
Între 19 şi 29 august are loc etapa de ajustări - înscrierea copiilor care nu au fost înscrişi în primele două etape şi care nu au participat la înscriere.
Pe 30 august se vor afişa listele copiilor înscrişi şi numărul de locuri libere după etapa de ajustări.